Tommy Cash (rap-artisti)

Tommy Cash (oik. Tomas Tammemets, s. 18. marraskuuta 1991 Tallinna) on virolainen rap-muusikko. Hänen lyriikkansa ja videotaiteensa ovat usein valtavirran vastaisia ja provokatiivisia. Neuvostoliiton hajoamisen vuonna syntynyttä Tommy Cashia on luonnehdittu myös postsovjeettiseksi rap-artistiksi.

Ura 
Tommy Cash varttui tallinnalaisessa lähiössä, jonka väestön enemmistö oli venäläistä alkuperää. Hänen äitinsä oli ukrainalainen. Alkuun häntä kiinnosti tanssitaide, kunnes hän suuntautui musiikkiin. Perusopintojen jälkeen Tommy Cash kävi taidekoulua jonkin aikaa, mutta jätti sen kesken. Hänen esikoisalbuminsa Euroz Dollaz Yeniz näki päivänvalon 2014, ja sai suosiota Baltian ja Itä-Euroopan underground-piireissä. Vuonna 2016 Tommy Cash tuotti musiikkivideon "Winaloto"-singleensä, joka sai myös laajempaa huomiota. Tommy Cashin toinen studioalbumi, ¥€$, julkaistiin 2018.

Vuonna 2019 Tommy Cash järjesti Tallinnassa taidenäyttelyn yhdysvaltalaisen muotisuunnittelija Rick Owensin kanssa. Tommy Cash ja Käärijä julkaisivat 2023 musiikkikappaleen ja -videon "It's Crazy It's Party".

Lähteet

Aiheesta muualla 
College Times: Tommy Cash - The Maker Of The World's Weirdest Music Videos

Virolaiset hip hop -artistit
Vuonna 1991 syntyneet
Elävät henkilöt